UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS FORORDNING om implementering af internettopdomænet .eu ÆNDRING AF KOMMISSIONENS FORSLAG i henhold til artikel 250, stk. 2, i EF-traktaten

2000/0328 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS FORORDNING om implementering af internettopdomænet .eu ÆNDRING AF KOMMISSIONENS FORSLAG i henhold til artikel 250, stk. 2, i EF-traktaten

1. Indledning

Ifølge artikel 251, stk. 2, tredje afsnit, litra c), i EF-traktaten skal Kommissionen afgive udtalelse om de ændringsforslag, som Europa-Parlamentet har fremsat ved andenbehandlingen. I det følgende redegør Kommissionen for sin holdning til de 6 ændringsforslag, som Parlamentet har fremsat.

2. Baggrund

Som reaktion på konklusionerne af det Det Europæiske Råds ekstraordinære møde den 23. -24. marts 2000 og på baggrund af meddelelsen om resultaterne af den offentlige høring om oprettelse af .eu som topdomæne (KOM(2000) 421) fremsatte Kommissionen forslag [1] om en forordning om implementering af topdomænet .eu med det formål at give virksomheder, organisationer og enkeltpersoner, der er hjemmehørende i EU, et nyt domæne til registrering af navne. Forordningen fastsætter kriterier for udpegelse af en topdomæneadministrator, der skal organisere, administrere og forvalte topdomænet .eu, og fastlægger generelle politiske rammer for implementering af topdomænet.

[1] KOM(2000) 827 - 2000/0328 (COD)

Europa-Parlamentet vedtog at fremsætte en række ændringsforslag ved førstebehandlingen den 4. juli 2001, og Kommissionen fremsatte et ændret forslag den 2. oktober 2001. Rådet fastlagde enstemmigt en fælles holdning den 6. november 2001. Kommissionen støttede den fælles holdning, bortset fra bestemmelsen om udvalgstype og -procedure.

De ændringsforslag, Europa-Parlamentet har fremsat ved andenbehandlingen, er resultatet af et kompromis, der er indgået mellem institutionerne. Da ændringsforslagene er acceptable for Rådet, vil der ikke blive iværksat nogen forligsprocedure. Den endelige vedtagelse i Rådet forventes at finde sted i marts 2002, efter at teksten er blevet kontrolleret af jurist-lingvisterne.

3. Forslagets formål

Formålet med den foreslåede forordning er at stille et nyt topdomæne til rådighed for virksomheder, organisationer og enkeltpersoner, der er hjemmehørende i EU, så de får en yderligere mulighed for registrering af navne, ud over de eksisterende nationale topdomæner. Topdomænet .eu vil medvirke til at synliggøre det indre marked på den virtuelle markedsplads ved at sikre en fælleseuropæisk tilstedeværelse på internettet, og desuden forventes det nye topdomæne at føre til øget brug af internettet i Europa. Forordningen fastsætter kriterier for udpegelse af en topdomæneadministrator, der skal organisere, administrere og forvalte topdomænet .eu, og fastlægger generelle politiske rammer for implementering af topdomænet, herunder områder, hvor der skal vedtages forvaltningspolitiske retningslinjer.

4. Kommissionens holdning til Europa-Parlamentets ændringsforslag

Europa-Parlamentet vedtog 6 ændringsforslag (ændringsforslag 7 - 12) til forordningen den 28. februar 2002. Kommissionen kan acceptere dem alle fuldt ud.

4.1. Udvalgstype og -procedure (ændringsforslag 8, 11 og 12).

Det vigtigste af de spørgsmål, der adskilte Rådet og Parlamentet under forhandlingerne, havde at gøre med, hvilken type udvalg og udvalgsprocedure der skulle anvendes. Kommissionen havde foreslået at anvende 'kommunikationspolitisk udvalg' (der skal nedsættes i henhold til rammedirektivet) og rådgivningsproceduren i forbindelse med forvaltningspolitiske foranstaltninger. Ved førstebehandlingen støttede Parlamentet Kommissionens forslag og tilføjede, at 'ONP-udvalget' skulle bistå Kommissionen, indtil rammedirektivet træder i kraft. Hermed anerkendte Parlamentet, at der må tages højde for sammensmeltningen af kommunikationsteknologier, ved at man behandler spørgsmål vedrørende .eu sammen med andre spørgsmål vedrørende elektronisk kommunikation, og at det er vigtigt at undgå tunge procedurer i forbindelse med implementeringen af .eu-topdomænet. Rådet gik ind for, at der skulle nedsættes et særligt udvalg, og at forskriftsproceduren skulle anvendes både ved udvælgelse af topdomæneadministratoren (artikel 3) og i forbindelse med vedtagelse af de forvaltningspolitiske retningslinjer.

Kompromisløsningen i form af ændringsforslag 8, 11 og 12 skaber en god balance: 'kommunikationspolitisk udvalg', og indtil dette er nedsat, 'ONP-udvalget', vil bistå Kommissionen, og forskriftsproceduren vil blive anvendt i forbindelse med fastlæggelsen af kriterier og procedure for udpegelse af topdomæneadministratoren (artikel 3, stk. 1, litra a) og de forvaltningspolitiske retningslinjer (artikel 5), mens rådgivningsproceduren vil finde anvendelse ved udpegelsen af topdomæneadministratoren og fastlæggelsen af kontraktbestemmelserne for tilsynet med forvaltningen af .eu-topdomænet.

4.2. Registreringsmetode (ændringsforslag 7).

Ifølge en ny betragtning kan 'først-til-mølle-princippet' være en af de muligheder, man tager i betragtning, når registreringspolitikken udformes. Selv om muligheden ikke er nævnt i det oprindelige forslag, kan Kommissionen godt acceptere, at der henvises til denne alment anvendte registreringsmetode, når blot det er klart, at de begrænsninger, der senere fastsættes i de forvaltningspolitiske retningslinjer, skal overholdes.

Kompromisløsningen foregriber ikke den beslutning, der skal træffes om registreringspolitikken, men påpeger blot, at en sådan metode er en anerkendt registreringsmetode. Betragtningen er således en udmærket tydeliggørelse angående registreringspolitikken, og derfor støtter Kommissionen ændringsforslaget.

4.3. Ændringsforslag, der tydeliggør topdomæneadministratorens forpligtelser (ændringsforslag 9 og 10).

To yderligere ændringsforslag tydeliggør bestemmelserne om topdomæneadministratorens forpligtelser i henhold til forordningen.

Ændringsforslag 9 fastsætter, at udenretslig tvistbilæggelse er baseret på dækning af udgifterne. Dette princip, som Parlamentet allerede foreslog indført ved førstebehandlingen, er i overensstemmelse med et tilsvarende princip for gebyrer (artikel 4, stk. 2, litra c)), og Kommissionen betragter forslaget som en udmærket tydeliggørelse.

Ændringsforslag 10 præciserer, at topdomæneadministratoren skal sikre databasens integritet, for så vidt angår domænenavne.

Denne tydeliggørelse er rimelig, da drift af domænenavnsdatabaser er topdomæneadministratorens centrale opgave. Kommissionen vil have tilstrækkelig mulighed for at sikre, at topdomæneadministratoren er kontraktligt forpligtet til at beskytte databaser, der ikke kan betegnes som "domænenavnsdatabaser".

5. Konklusion

I henhold til artikel 250, stk. 2, i EF-traktaten, ændrer Kommissionen sit forslag i overensstemmelse med det ovenstående.